Lesufi by integriteitskommissaris verkla oor sluipmoordbeweringsPanyaza Lesufi, LUR vir onderwys in Gauteng. (Foto: Jacques Naude/ANA) Die VF Plus het Maandag ŉ formele klag teen Panyaza Lesufi, die Gautengse LUR vir onderwys, by die Gautengse wetgewer se integriteitskommissaris ingedien vir die beweringe van ŉ “sluipmoord” wat hy teen AfriForum gemaak het. Die party meen Lesufi se gedrag strook nie met dié van ’n LUR nie. Lesufi het in November 2019 tydens ŉ mediakonferensie in Johannesburg beweer dat AfriForum ŉ “sluipmoord” op hom wou uitvoer en gesê die organisasie het selfs sy kinders agtervolg. Die LUR het nou, jare later, vir AfriForum gesê hy is spyt dat hy dié bewerings gemaak het en dit amptelik teruggetrek. Anton Alberts, nasionale voorsitter van die VF Plus, sê egter nou dié bewerings is ernstig van aard en strook nie met die integriteit wat van ŉ LUR verwag word nie. Die party het dus besluit om ’n klagte in te dien sodat daar ondersoek kan word of hy kan voortgaan in sy posisie as LUR. Alberts sê die klagte is gegrond op bepalinge van die gedrag- en etiese kode van die Gautengse wetgewer. Die VF Plus voer in die klagte aan dat Lesufi artikel 5(1) oortree het deurdat hy die wetgewer opsetlik mislei het en by tye verwys het na die gevaar teen sy eie sowel as sy familie se lewe. Die VF Plus voer voorts aan dat Lesufi artikel 5(2) oortree het aangesien sy gedrag onversoenbaar is met sy posisie as ŉ LUR wat die hoogste integriteit vereis. Die party beskou boonop Lesufi se gedrag as ŉ oortreding van artikel 5(4) aangesien dit nie die waardigheid en integriteit van sy posisie as LUR weerspieël nie. “Lesufi het hom oor die afgelope jare skuldig gemaak aan verskeie soorte onwaardige gedrag wat skade veroorsaak het vir lede van die publiek. Ook daardie voorbeelde sal ingedien word by die integriteitskommissaris om aan te dui dat ŉ baie ongesonde gedragspatroon bestaan van ŉ persoon wat nie die pos van LUR mag beklee nie,” sê Alberts. Maroela Media het vroeër berig Lesufi se verweer is dat sy destydse bewerings in ŉ groter konteks beskou moet word, aangesien hy gereeld gebuk gaan onder aanvalle uit alle sfere van die samelewing. Kallie Kriel, uitvoerende hoof van AfriForum, het intussen gesê die feit dat Lesufi sy bewerings teen AfriForum terugtrek, bevestig net dat die uitlating blatante leuens was. AfriForum het Lesufi verlede jaar vir laster gedagvaar, maar gesê die dagvaarding sal teruggetrek word indien hy sy bewerings in sy amptelike hoedanigheid terugtrek. “Aangesien die LUR se erkenning aan AfriForum se eise voldoen, is daar geen rede om met die lasteraksie teen hom voort te gaan nie,” het Kriel gesê.